বড় সড় দুর্ঘটনা ঘটে যেতেই পারত। ভাগ্য ভাল বলতে হবে সুরেশ রায়নার। তাই দিনান্তে চোটআঘাতের লাল চোখ দেখতে হয়নি। হয়নি বড় বিপত্তিও। তবে আশঙ্কা এটা ছিলই। হাইওয়ে দিয়ে দ্রুতগতিতে গাড়ি না ছোড়ায় এ যাত্রায় বেঁচে যান ভারতের বাঁ হাতি অলরাউন্ডার সুরেশ রায়না।
মিডিয়া রিপোর্ট অনুযায়ী নিজে গাড়ি চালিয়ে দিল্লি থেকে কানপুর আসছিলেন রায়না। ১৩ সেপ্টেম্বর গ্রিন পার্কে দলীপ ট্রফিতে নামছেন তিনি। দলীপে নামার জন্যই রায়না গাড়ি ছুটিয়েছিলেন। সোমবার সাড়ে তিনটে নাগাদ রায়নার গাড়ির পিছনের চাকা হঠাৎই ফেটে যায়। তাঁর গাড়ি তখন আগরা-কানপুর হাইওয়েতে। তবে খুব জোরে গাড়ি চালাচ্ছিলেন না রায়না।  
রায়নাকে স্তম্ভিত করে দিয়ে গাড়ির চাকা ফেটে যায়। ভারতের বাঁ হাতি ব্যাটসম্যান সেই খবর জানান স্থানীয় পুলিশকে। খবর পেয়েই ঘটনাস্থলে পৌঁছয় পুলিশ। সেখান থেকে দ্বিতীয় একটি গাড়িতে রায়নাকে পৌঁছে দেওয়া হয় কানপুরে।
পরে রায়না জানান সকাল সাতটা নাগাদ হোটেল ল্যান্ডমার্কে পৌঁছন তিনি। গাড়ি খারাপ হওয়ায় বেশ সমস্যায় পড়তে হয় তাঁকে। পুলিশের তরফে জানানো হয়, যে সময়ে গাড়ির চাকা ফাটে, সেই সময়ে তাঁর গাড়ির গতি খুব একটা বেশি ছিল না। তাই বড় সড় কোনও বিপত্তি হয়নি।